Jørn Jespersen (SF), 2002-05-07:
Nu siger hr. Jørn Dohrmann som ordfører for Dansk Folkeparti, at pengene er gået til de forkerte folk.
Det er helt ordret citeret: Pengene er gået til de forkerte folk.
Det vil altså sige, at de mennesker, som helt uden egen skyld lige pludselig konstaterer, at deres drikkevand er forurenet med kemikalier, pesticider osv., og som derefter har fået en hjælp til - ikke en fuld dækning, men bare et lille bidrag til at betale de store omkostninger, 30.000 kr., 40.000 kr., 50.000 kr., 60.000 kr., 70.000 kr. - at genetablere en forsyning med rent drikkevand enten via en boring eller via en tilslutning til et vandværk,
er de forkerte mennesker.
Hvad forkert er der med de mennesker?
Hvorfor er det de forkerte folk?
Det, der var meningen med Vandfonden, var da at hjælpe almindelige mennesker, der uden egen skyld havde fået ødelagt deres drikkevandsforsyning, og sørge for, at de fik rent drikkevand.
Dansk Folkeparti så meget imod det?
Jeg har ikke hørt Dansk Folkeparti argumentere med, at problemet er løst.
Det vil også være meget farligt at gøre det, fordi problemet er meget, meget langt fra at være løst.
De undersøgelser, der har været lavet, f.eks. fra Sønderjylland, viser, at over en fjerdedel af de enkeltvandsforsyninger, man undersøger, har et indhold af pesticider i drikkevandet, som overstiger grænseværdierne.
En fjerdedel - 25 pct. - har det her problem.
Men Dansk Folkeparti gør ingenting for at hjælpe de mennesker.
De kommer med noget systemsnak om, at ordningen
ikke var skruet rigtigt sammen, at pengene ikke blev brugt på den rigtige måde.
Og i stedet for at gøre en indsats for så at skrue ordningen mere fornuftigt sammen, fjerner man bare alle pengene, hvorefter ingen bliver hjulpet.
Det er da en besynderlig form for logik at fjerne alle pengene, fordi man har et forslag til, hvordan det kunne fungere bedre.
Det er selvfølgelig, fordi det kun er en undskyldning.
Så er der de 3 mio. kr., som bliver fremhævet gang på gang.
Enhver regering, der har et forligsparti som Dansk Folkeparti, må altså føle sig meget lykkelig.
At kunne lave et forlig med et parti, hvor man skærer 60 mio. kr. væk til et formål, som det pågældende forligsparti i øvrigt er sympatisk indstillet over for, men alligevel accepterer de at skære 60 mio. kr. væk, hvorefter man giver dem 3 mio. kr. til at genoprette ulykken, og hvor forligspartiet så bagefter går ud og roser sig af, at nu har de skaffet 3 mio. kr. til gengæld for de 60, de har accepteret bliver skåret væk, er da et meget nemt parti at lave finanslovforhandlinger med.
Og så meget desto mere ynkeligt bliver det jo, når Dansk Folkeparti efterfølgende kommer og siger, at hvis det nu viser sig, at der stadig væk er et problem og vi ikke helt får løst det, må vi jo se på det efterfølgende.
Kunne man ikke forestille sig, at Dansk Folkeparti på et tidspunkt forholdt sig til problemerne, inden man vedtog finanslovforlig i stedet for at gøre det, efter at man har vedtaget ulykkerne?
Ville det ikke være en god fremgangsmåde, at man satte sig ind i sagerne, før man stemte for et forslag i stedet for at gøre det efter at man har stemt for et forslag?
Det vil jeg i hvert fald anbefale Dansk Folkeparti i
fremtiden
I øvrigt er det jo sådan, at de 3 mio. kr. til forskning, som ikke hjælper nogen af de mennesker, der har problemet i dag, men forhåbentlig kan medvirke til at forebygge på lang sigt, jo heller ikke er en merbevilling.
Det er en halvering af bevillingen til forskning i at forebygge problemet.
Den var tidligere på 6 mio. kr.
Der er ikke fundet nogen løsning.
Men de mennesker, som har det forureningsproblem her, er ladt i stikken af regeringen, af Dansk Folkeparti.
Dansk Folkeparti siger bare, at vi må kigge på det hen ad vejen.
Dansk Folkeparti har svigtet sin egen miljøpolitik, som man har givet udtryk for den.
Dansk Folkeparti har skåret ned over for almindelige mennesker, der uforskyldt er ramt af forurening af deres drikkevand.
Og Dansk Folkeparti har ingen forslag til fremtidige løsninger.
Det er ganske simpelt ynkeligt.